સામાન્ય રીતે વર્ષમાં એક જ ફિલ્મ કરવા માટે જાણીતા આ‌િમર ખાને લગભગ બે વર્ષના વિરામ બાદ ‘દંગલ’થી સ્ક્રીન પર ફરી ધમાકેદાર એન્ટ્રી કરી છે. ડિસેમ્બર- ર૦૧૪માં તેની ‘પીકે’ ફિલ્મે રેકોર્ડ તોડી નાખ્યા હતા. હરિયાણાના જાણીતા કુસ્તીબાજ, સિનીયર અોલિમ્પિક કોચ અને દ્રોણાચાર્ય અેવોર્ડ વિજેતા મહાવીરસિંહ ફોગટ અને તેની પુત્રીઅો ગીતા-બબીતાના સંઘર્ષની કથા કહેતી આ ફિલ્મ હૃદયસ્પર્શી અને વિચારતા કરી મૂકે તેવી છે. ઉલ્લેખનીય છે કે ગીતા ફોગટે ૨૦૧૦ના કોમનવેલ્થ ગેમ્સમાં ભારતને વિમેન્સ રેસલિંગમાં પહેલો ગોલ્ડ મેડલ અપાવ્યો હતો અને અોલિમ્પિક્સમાં ક્વોલિફાઈડ થઈ હતી. બબીતા કુમારીઅે ૨૦૧૨ની વર્લ્ડ રેસલિંગ ચેમ્પિયનશીપમાં બ્રોન્ઝ મેડલ જીત્યો હતો.